Matovič, Igor, poslanec NR SR (2016-09-23):
Pán poslanec Hrnko, máte taký príznačný hlas, ono sa to naozaj veľmi ťažko dá počúvať. Prepáčte. Takže keďže tu boli trikrát vyrušené, vyrušené moje vystúpenie, tak trikrát si zopakujeme podstatný fakt. Pán premiér Slovenskej republiky svojím konaním, že už 47. mesiac býva v byte postavenom z daňových podvodov človeka, ktorý okradol poctivých ľudí Slovenskej republiky len za jeden jediný rok o 8 mil. eur, a od tohto človeka berie mesačný úplatok skoro 5-tisíc eur za to, aby kryl následne ministra vnútra, ktorý kryje tieto podvody, robí hanbu Slovenskej republike a nie je hodný zastávať post premiéra Slovenskej republiky. To bolo prvýkrát. Pán premiér Robert Fico tým, že býva v byte postavenom z daňových podvodov a kryje človeka, ktorý tieto daňové podvody pácha, a tento človek poctivých, čestných ľudí platiacich dane len za jeden jediný rok okradol o 8 mil. eur a od tohto človeka už 47, mesiac berie úplatok skoro 5-tisíc eur, robí hanbu všetkým čestným ľuďom Slovenskej republiky. Druhýkrát. Tretíkrát. Pán premiér Robert Fico nie je hodný zastávať post premiéra Slovenskej republiky dupľom v čase, kedy predsedáme Rade Európskej únie, lebo každý mesiac, a to už 47. mesiac, berie úplatok od daňového podvodníka Ladislava Bašternáka vo výške skoro 5-tisíc eur a tento človek Ladislav Bašternák len za jeden jediný rok okradol všetkých čestných ľudí Slovenskej republiky o 8 mil. eur. Týmto Robert Fico doslova pľuje do tvári každému čestnému pracujúcemu človeku, ktorý poctivo zo svojej, aj keď malej mzdy, platí poctivé dane. Robert Fico dnes podľa všetkého nie je slobodný. Nie je slobodný preto, lebo je v zajatí svojho, svojej chuti po luxuse. Potrpí si na tom, že môže povedať, že býva v najväčšom byte v Bratislave, v byte, ktorý je zrejme aj najdrahšie zariadený, a nikto nevie, z akých peňazí. Potrpí si na tom, že býva na hradnom vŕšku, potrpí sa na tom, že býva na 4. poschodí tohto, tejto bytovky, ako by som to nazval, hoci stavebné povolenie bolo len na tri poschodia. Ešte aj to je ten výsmech do tvári každému čestnému človeku, ktorému naozaj záleží na rešpektovaní zákonov. Že tu niekto pošliape práva susedov, pošliape stavebný zákon, nadstaví bytovku o jedno poschodie a presne do toho, arogantne do toho bytu, do toho poschodia, ktoré arogantne je navyše postavené, navyše v rozprave so stavebným povolením, práve do toho sa nasťahujem. Takého človeka dnes máme akože výkvet. Ako výkvet, lebo premiér by mal byť, by mal stáť na piedestáli, by mal byť človekom, ktorý reprezentuje morálku, ktorý dokáže byť morálnou autoritou. My dnes máme za premiéra hanbu, človeka, ktorý už 47. mesiac berie úplatok od Ladislava Bašternáka, od daňového podvodníka, ktorý vo veľkom okradol ľudí, poctivých ľudí, ktorí na Slovensku platia dane. Robert Fico je tým, že tento podvod kryje a kryje ministra vnútra, je priamo zodpovedný za všetko, čo sa v tejto kauze stalo. Je priamo zodpovedný za to, že táto kauza nebola vyšetrená. Je priamo zodpovedný za to, že bola zametená na polícii pod koberec a Finančná správa sa voči postupu polície neodvolala. Ak by Robert Fico bol naozaj čestným premiérom Slovenskej republiky, ktorý by v prvom rade, a keď sa vrátim späť, lebo vtedy ste ma prerušili a som zabudol dokončiť tú myšlienku, že keď by naozaj si chcel zadosťučiniť tomu, čo má napísané na konci alebo tú príponu svojej vlastnej strany, že sociálna demokracia, tak by mal byť v prvom rade sociálne cítiaci. Lenže dnes Robert Fico, sociálny demokrat, je sociálne cítiaci len so zbohatlíkmi, zlodejmi, ktorých kryje. Vôbec mu nejde o naozaj obyčajného pracujúceho človeka. O sociálnej demokracii v prípade SMER-u – sociálna demokracia môžme len snívať. A dnes má veľkú pravdu či už Monika Beňová z vašich vlastných radov, alebo Boris Zala, že ste sa spreneverili sociálnej demokracii a že sa z vás stala iba oligarchická, kšeftárska strana a, bohužiaľ, vedenie len kryje zlodejov, ktorí okrádajú obyčajných ľudí. Toto nehovorím ja, toto hovoria vaši vlastní ľudia z vašich vlastných radov. Ľudia, ktorých ste vyslali za vás do Európskeho parlamentu, ktorí vás reprezentujú v Európe, a možno práve preto môžu byť trošku slobodní a nemusia sa správať jak pani Janíková, ktorá tu obdivuje Bielorusko, lebo však teda tam je to všetko, všetko v poriadku. Že, pani Janíková? A potom skáče do reči, ale keďže skočila do reči, tak si zopakujeme dnešnú poučku. Takže Robert Fico tým, aj druhýkrát sme skočili... (Prerušenie vystúpenia predsedajúcim.)